我好高興可以喺度
我都好高興你哋可以喺度
因爲冇你哋嘅話，會些少奇怪
我好高興我哋都喺度
我講嘅「呢度」 唔係指 TED 呢度
或者呢度
係呢度
我指嘅係地球
而我所講嘅「我哋」唔係指 呢度演講廳嘅咁多位
而係生命
地球上所有嘅生命
（笑聲）
由複雜細胞到單細胞
由黴菌到蘑菇
到飛天熊都係
（笑聲）
有趣嘅係
地球係我哋知道唯一有生命嘅地方
八百七十萬種生物
我哋人類其實有睇過其他地方
不過可能冇畀心機搵喇
但係我哋搵咗之後都冇發現有生物
地球係我哋知道唯一有生命嘅地方
地球特殊嗎？
呢個問題由我細時就已經想知
而我估呢座禮堂八成嘅人 都諗過同樣嘅事
亦都想知道答案
要知道有冇其他行星
喺我哋太陽系或者其他地方 能夠支持生命
第一步需要了解地球嘅生命需要啲乜
事實證明，喺呢八百七十萬個物種之中
生命只需要三件事
三張相嘅一邊 地球上所有生命都需要能量
好似我哋咁嘅複合生物體 需要從太陽取得能量
但係地下深處嘅生物 可以由化學反應取得能量
能量嘅來源喺每個星球都有好多種
相片另一邊
所有生命都需要食物或者營養
咁聽起嚟係過分要求
尤其當你想要一隻多汁嘅番茄時
（笑聲）
但係地球上所有嘅生命 只需由六種化學元素取得營養
呢啲元素都可以喺我哋嘅太陽系 任何一個行星上面發現
所以剩低中間嘅嘢最難達到
唔係麋鹿，係水
（笑聲）
雖然如果係麋鹿都幾型
（笑聲）
唔係冰結嘅水，亦唔係氣態嘅水
而係液態水
水係所有生命生存都需要嘅嘢
太陽系好多星球都冇液態水
所以我哋唔去呢啲星球度搵
但有啲太陽系嘅星球可能有大量液態水
甚至多過地球
但啲水都係困喺冰層底下
所以好難接近，好難用到
亦都令到我哋好難探測 冰層下面有冇生命
咁只剩低幾個星球值得考慮
所以等我哋簡化一下問題
我哋只要諗喺星球表面搵到液態水就好
咁我哋嘅太陽系裡邊 只有三個星球可以諗
按太陽嘅距離依次序為： 金星、地球、火星
因為你想大氣層畀到水係液體狀態
所以要對大氣層非常講究
大氣層唔可以太厚或者太暖
因為咁樣嘅話會好似金星一樣咁熱
而且冇可能有液態水
但係如果你嘅大氣層太薄太凍
結果就會好似火星一樣咁凍
所以金星太熱，火星太凍
地球就啱啱好
睇下我後邊嘅相，你自然會睇到
我哋嘅太陽系邊度可以有生命
呢個係「金髮女孩 與三隻熊故事」嘅問題
簡單到兒童都可以理解
不過，我想提醒各位兩件事
喺金髮女孩與三隻熊個故事裡面
我哋經常忽略、但我認為非常切題嘅事
第一
當金髮女孩行入屋時
如果熊媽媽碗粥太凍
咁碗粥係咪一路都係凍嘅呢？
定係喺之前係暖嘅呢？
金髮女孩行入屋時就一口咬定咗個答案
行星都一樣
行星唔係靜態嘅嘢，佢哋一直改變緊
佢哋會變化、會演化
大氣層都一樣
我舉一個例子
呢個係我最鍾意嘅火星圖片
佢唔係最高解析度，亦唔係最靚
都唔係最新嘅相
但係佢顯示行星表面嘅河床
液態水流動而形成嘅河床
河床要上百上千甚至上萬年先能形成
依家嘅火星冇可能發生呢件事
依家嘅火星大氣層太薄太冷
導致水唔可以維持液態
呢張相話我哋知火星嘅大氣層改變咗
而且改變好大
佢由可居住嘅狀態變成依家咁
以前之所以可居住係因為 生命三大要素曾經喺嗰度出現過
以前大氣層可以令地表維持液態水
但依家火星嘅大氣層去咗邊度？
一種理論係佢逃逸去到太空
話大氣粒子有足夠嘅能量 走出行星嘅引力
散逸到太空，一去不返
呢種現象喺有大氣層嘅星球上面 都會發生
彗星嘅尾就係大氣逃逸嘅最佳例子
但係金星嘅大氣都會隨著時間逃逸
火星與地球都會
只不過係程度同規模嘅問題
所以我哋要搵出逃逸嘅速率 先能夠解釋大氣層消失嘅現象
大氣點得到逃逸所需嘅能量？
粒子點得到足以逃逸嘅能量？
如果我哋簡單嚟睇，有兩種方法
第一，陽光
大氣粒子吸收太陽發出嘅光
令到粒子增溫
係，我跳緊舞，不過粒子佢哋…
（笑聲）
該煨，我喺自己嘅婚禮都冇跳過…
（笑聲）
佢哋增溫就已經得到足夠嘅能量 去逃離引力
第二種方法係靠太陽風
由太陽表面噴出嘅粒子、物質
會喺太陽系裡邊 以每秒 400 公里嘅速度呼嘯而過
太陽風暴嚟嗰陣有時仲會快啲添
佢哋穿梭行星之間 向著行星同行星嘅大氣飛去
佢哋可能畀到大氣粒子能量去逃逸
呢個就係我覺得有興趣嘅嘢
因為呢個同適居性有關
我講過金髮女孩嘅故事 有兩樣嘢你哋要留意一下
而第二件事更加微妙︰
如果熊爸爸碗粥太熱
而熊媽媽碗粥太凍
咁熊寶寶碗粥咪應該更加凍？
如果我哋跟著個趨勢諗
呢件你成世人都以為嘅事 如果仔細諗下，可能冇咁簡單
當然，行星溫度取決於佢同太陽嘅距離
就同適居性有關
但係我哋可能需要考慮其他事情
可能碗本身都會決定個故事嘅結局︰
亦即係乜為之啱啱好
我可以同大家講好多 關於呢三個行星唔同嘅特性
點樣影響適居性
但係因為我研究嘅關係 同埋因為我係講者
（笑聲）
所以我想花一兩分鐘同你哋講下磁場
地球有磁場；金星同火星就冇
地球內部深處有一啲電導液體物質
呢啲電導液體物質流動嗰陣 會形成地球嘅磁場
如果你有指南針，你就會知道邊邊係北
但金星同火星都冇磁場
如果你喺金星同火星上面用指南針
恭喜！你盪失路
（笑聲）
磁場會影響適居性嗎？
會點影響？
好多科學家認為行星嘅磁場 就好似大氣層嘅防護罩
令行星四周嘅太陽粒子改變方向
屬於力場效應嘅一種
亦都同粒子嘅電荷有關
我鐘意將佢比喻為 麫包鋪廚窗揭得開嘅玻璃蓋
（笑聲）
係嘅，之後睇呢段片嘅同事會發覺
呢個係我哋第一次 將太陽風等同為口水唾沫
（笑聲）
好，所以地球之所以 幾十億年嚟都受到保護
全因我哋有磁場
以至大氣冇辦法逃脫
另一方面因為火星冇磁場
火星嘅大氣冇保護
以致可能幾十億年嚟火星失去嘅大氣
足以令到呢個原本可以居住嘅行星
變成今日我哋睇到嘅樣
其他科學家認為磁場可能更似船嘅帆
令行星可以同太陽風交換更多嘅能量
磁場可以收集太陽風嘅能量 畀更加多嘅大氣脫逃到
呢個理論仲需要去證實
但係佢嘅效應同運作方式睇起來好明顯
咁係因為我哋知道
太陽風嘅能量已經注入緊 我哋地球嘅大氣層度
嗰股能量順著磁力線傳導
向下導入兩極
化成無比璀璨嘅極光
如果你有睇過極光，你就知佢有幾壯麗
我哋知道能量入緊嚟
我哋想計下有幾多粒子逃逸
同埋睇下磁場係咪真係有影響
我有一個問題畀大家
但係我未有答案，我們冇答案
但係我哋努力緊。我哋係點努力呢？
我哋送咗太空船去呢三個行星度
有啲圍繞緊行星
包括 MAVEN 太空船 目前喺火星嘅軌道上面
呢項計劃我都有參與
而且係由呢度嘅科羅拉多大學帶領
個計劃為咗測量大氣逃脫
我哋喺金星同地球都有類似嘅量度
當我哋集齊所有嘅量度數據
我哋就可以將佢哋併埋一齊
就可以了解呢三個行星 點樣同周圍嘅太空環境互動
我哋就可以決定磁場係咪對適居性重要
就算我哋有咗答案 但係點解你哋要咁在乎？
我意思係，我好在乎
我亦都在乎研究經費
（笑聲）
首先，呢個問題嘅答案
會教我哋更多關於 金星、地球以及火星嘅事
唔單止包括佢哋點樣同現今嘅環境互動
仲包括佢哋幾十億以前嘅狀態
同埋佢哋好耐以前係咪適合居住
答案會揭示大氣層嘅嘢
另外，我哋從呢幾個行星嘅 大氣層學到嘅知識
可以應用喺其他星球嘅大氣層度
包括我哋觀察緊嘅 幾個環繞著其他恆星嘅行星
舉個例子，喺波德呢度 建造同埋控制嘅哈勃太空望遠鏡
已經好幾年觀察緊 一塊郵票咁大嘅天空範圍
佢目前已經喺郵票咁大嘅天空裏面 發現咗幾千個行星
而我哋唔覺呢塊天空 同其他天空有咩唔同
廿年裏邊
我哋由一個太陽系以外嘅 行星都唔認識
到依家知道有咁多行星
我哋都唔知應該由邊度開始探索
任何幫手都歡迎
其實，跟據哈勃太空望遠鏡得到嘅觀察
加上其他類似嘅觀測，我哋宜家相信
剩係我哋銀河系二千億個星裡邊
平均每個恆星至少有一個行星
除此之外，單單喺我哋嘅銀河
我哋估計有大概四百億 到一千億個行星係適居嘅
我哋得到呢啲行星嘅觀測資料
但係我哋仲未知邊一個係適合居住嘅
有點似被困喺台上嘅呢塊紅地氈一樣
（笑聲）
但係你又知道仲有其他世界存在
你又極想了解佢哋
你又想調查睇下有冇一兩個星球 好似自己嘅星球
但係你就係做唔到，你去唔到
所以你要用上 為到金星、地球同火星開發嘅工具
你要將工具用喺其他情況度
並確保能夠從數據裏面作出合理嘅推斷
從而揀出最有可能適居嘅行星
同埋搵出最冇可能適居嘅行星
最終，同埋至少目前
呢個就係我哋嘅紅地氈，就喺呢度
呢個係目前我哋所知唯一適居嘅行星
雖然好快我哋可能會發現仲有其他嘅
但係目前，呢個係唯一適居嘅行星
呢個就係我哋嘅紅地氈
我真係好高興我哋都喺度
多謝
（掌聲）